༼ཨཱཿ༽༄༅། །རྡོ་རྗེ་རྣལ་འབྱོར་མ་ལ་གསོལ་འདེབས་གཅིག་བཞུགས།། ༈ །རྡོ་རྗེ་རྣལ་འབྱོར་མ་ལ་གསོལ་འདེབས་གཅིག་བཞུགས། །ན་མོ་མཉྫུ་ནཱ་ཐཱ་ཡ། སྐུ་ལྔ་ལྷུན་གྲུབ་རྡོ་རྗེ་འཆང་། །རྒྱལ་བའི་ཡུམ་གྱུར་རྣལ་འབྱོར་མ། །ཟག་མེད་གཉིས་སྤངས་དྲིལ་བུ་པ། །གསོལ་བ་འདེབས་སོ་བྱིན་གྱིས་རློབས། །ཐབས་ཤེས་གཉིས་མེད་ཌཱེཾ་ཀི་པ། །ཐབས་ལམ་མཆོག་གྱུར་ཨནྟར་བ། །སྒྱུ་ལུས་མཐར་ཕྱིན་ཏེ་ལོའི་ཞབས། །གསོལ་བ་འདེབས་སོ་བྱིན་གྱིས་རློབས། །མཁས་པའི་མཆོག་གྱུར་ནཱ་རོ་པ། །བསྐྱེད་རྫོགས་མཐར་སོན་ཕ་ན་པ། །ནུས་པ་མཆོག་ཐོབ་ཕེང་གུ་པ། །གསོལ་བ་འདེབས་སོ་བྱིན་གྱིས་རློབས། །སྔགས་སྟོན་མ་རྨོངས་ཤེས་རབ་བརྩེགས། །སྒྲ་བསྒྱུར་བླ་མ་བློ་གྲོས་གྲགས། །གཞན་དོན་གཡེལ་མེད་ས་ཆེན་ཞབས། །གསོལ་བ་འདེབས་སོ་བྱིན་གྱིས་རློབས། །བློ་གྲོས་ཕུལ་ཕྱིན་རྩེ་མོའི་ཞབས། །རྡོ་རྗེ་འཆང་དབང་གྲགས་རྒྱལ་དང་། །འཇམ་དབྱངས་གཉིས་པ་ཀུན་དགའི་མཚན། །གསོལ་བ་འདེབས་སོ་བྱིན་གྱིས་རློབས། །འགྲོ་བའི་མགོན་པོ་འཕགས་པ་དང་། །རླུང་ལ་དབང་ཐོབ་བླ་མ་ཞང་། །སྣང་སེམས་དབང་སྡུད་བསོད་ནམས་དཔལ། །གསོལ་བ་འདེབས་སོ་བྱིན་གྱིས་རློབས། །ཐུགས་རྗེའི་གཏེར་ཆེན་བསོད་ནམས་མཚན། །རྡོ་རྗེའི་ལུས་བརྙེས་གཟུངས་ཀྱི་དཔལ། །རྒྱུད་སྡེའི་མངའ་བདག་དགེ་ལེགས་བཟང་། །གསོལ་བ་འདེབས་སོ་བྱིན་གྱིས་རློབས། །རྡོ་རྗེ་འཆང་དབང་ཆོས་དཔལ་བཟང་། །སྐད་གཉིས་སྨྲ་བ་མཉྫུ་ཤྲཱི། །མཐུ་སྟོབས་དབང་ཕྱུག་རྒྱལ་མཚན་སེང་། །གསོལ་བ་འདེབས་སོ་བྱིན་གྱིས་རློབས། །གང་གི་དྲིན་གྱིས་ལེགས་བསྐྱངས་ནས། །ཉོན་མོངས་སྡུག་བསྔལ་སེལ་བར་མཛད། །སྐུ་བཞིའི་ལམ་ལ་སྦྱོར་མཛད་པའི། །བླ་མ་མཆོག་ལ་གསོལ་བ་འདེབས། །མ་དག་སྣང་བའི་འཁོར་བ་འདིར། །སྐྱོ་ཤས་སྐྱེ་བར་བྱིན་གྱིས་རློབས། །སྣ་ཚོགས་འཁྲུལ་པའི་ཉམས་སྣང་འདི། །ལམ་དུ་ལོངས་པར་བྱིན་གྱིས་རློབས། །དག་སྣང་རྒྱལ་བའི་སྐུ་གཟུགས་འདི། །འགྲོ་བས་ཐོབ་པར་བྱིན་གྱིས་རློབས། །སྣང་བ་ལྷ་རུ་དག་པའི་ཕྱིར། །བསྐྱེད་རིམ་བརྟན་པར་བྱིན་གྱིས་རློབས། །རང་རིག་རྩ་ཁམས་རླུང་སེམས་འདི། །འགྲོས་བཞི་ཐིམ་པར་བྱིན་གྱིས་རློབས། །ཆོས་ཀུན་དེ་བཞིན་ཉིད་དུ་དག །གནས་ལུགས་རྟོགས་པར་བྱིན་གྱིས་རློབས། །སྣང་བ་གསུམ་དང་དག་པ་གསུམ། །རྟོགས་བྱེད་བླ་མ་བརྒྱུད་པ་ལ། །གསོལ་བ་འདེབས་པའི་ཚིག་འཕྲེང་འདི། །ཆོས་དཔལ་སྨྱོན་པས་བྲིས་པ་ཡིན། །དགེ་བས་ཆོས་འབྱུང་ཉམས་དགའ་བ། །སྣོད་བཅུད་ལྷ་དང་གཞལ་མེད་ཁང་། །ལེགས་རྟོགས་རྣལ་འབྱོར་ལ་གནས་ནས། །རྣལ་འབྱོར་མ་དཔལ་འགྲུབ་གྱུར་ཅིག །མངྒ་ལམ།། ༈ །